U-I-23/09
Natisni
Opravilna št.:
U-I-23/09
Datum odločitve:
18. 3. 2010
ECLI:
ECLI:SI:USRS:2010:U.I.23.09
Akt:
Odlok o določitvi pomožnih objektov in drugih posegov v prostor na območju Mestne občine Murska Sobota (Uradni list RS, št. 58/99)

Odlok o pomožnih objektih za potrebe občanov in njihovih družin v Občini Murska Sobota (Uradne objave, št. 9/86)

Odlok o sprejetju zazidalnega načrta in prostorskih ureditvenih pogojev za ureditveno območje naselja Bakovci (Uradne objave, št. 21/88 in 10/90)
Izrek:
Pobuda za začetek postopka za oceno ustavnosti in zakonitosti:
–	Odloka o določitvi pomožnih objektov in drugih posegov v prostor na območju Mestne občine Murska Sobota (Uradni list RS, št. 58/99),
–	Odloka o pomožnih objektih za potrebe občanov in njihovih družin v Občini Murska Sobota (Uradne objave, št. 9/86) in
–	Odloka o sprejetju zazidalnega načrta in prostorskih ureditvenih pogojev za ureditveno območje naselja Bakovci (Uradne objave, št. 21/88 in 10/90)
se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Pobudnik nima pravovarstvene potrebe za oceno ustavnosti oziroma zakonitosti predpisa, ki je prenehal veljati, če ne izkaže, da bi bilo z morebitno ugoditvijo pobudi mogoče odpraviti posledice neustavnosti oziroma nezakonitosti.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.4.51.5.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Pred začetkom postopka.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Rasim Vukalić, Murska Sobota
Datum vloge:
3. 2. 2009
Vrsta odločitve:
sklep
Vrsta rešitve:
zavrženje
Dokument:
US29058
Dokument v PDF obliki:
U-I-23-09.pdf
130 KB
Prenesite datoteko
U-I-23/09-4
18. 3. 2010
SKLEP
Ustavno sodišče je v postopku za preizkus pobude Rasima Vukalića, Murska Sobota, na seji 18. marca 2010
sklenilo:
Pobuda za začetek postopka za oceno ustavnosti in zakonitosti:
–
Odloka o določitvi pomožnih objektov in drugih posegov v prostor na območju Mestne občine Murska Sobota (Uradni list RS, št. 58/99),
–
Odloka o pomožnih objektih za potrebe občanov in njihovih družin v Občini Murska Sobota (Uradne objave, št. 9/86) in
–
Odloka o sprejetju zazidalnega načrta in prostorskih ureditvenih pogojev za ureditveno območje naselja Bakovci (Uradne objave, št. 21/88 in 10/90)
se zavrže.
Obrazložitev
1. Pobudnik izpodbija v izreku tega sklepa navedene predpise. Navaja, da je v sporu s sosedom, ki naj bi brez ustreznega dovoljenja posadil ograjo, ki je sedaj ne vzdržuje. Meni, da sodišče v postopku ne upošteva izpodbijanih predpisov. Protiustavnosti oziroma nezakonitosti izpodbijanih predpisov ne zatrjuje. Kljub temu predlaga, naj Ustavno sodišče oceni ustavnost izpodbijanih predpisov in izvrši "revizijo" sodbe, sklepa in dopisa sodišča.
2. Pobudnik izpodbija veljavni Odlok o določitvi pomožnih objektov in drugih posegov v prostor na območju Mestne občine Murska Sobota (v nadaljevanju Odlok/99) ter Odlok o sprejetju zazidalnega načrta in prostorskih ureditvenih pogojev za ureditveno območje naselja Bakovci (v nadaljevanju Odlok/88) in Odlok o pomožnih objektih za potrebe občanov in njihovih družin v Občini Murska Sobota (v nadaljevanju Odlok/86), ki v času vložitve pobude nista več veljala.
3. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji se v primerih, ko izpodbijani predpis ne učinkuje neposredno, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej sklep št. U-I-330/05, U-I-331/05, U-I-337/05 z dne 18. 10. 2007, Uradni list RS, št. 101/07 in OdlUS XVI, 79). Glede na to, da pobudnik ni izkazal, da je pred vložitvijo pobude izčrpal pravna sredstva, ne izkazuje pravnega interesa za presojo Odloka/99.
4. Ustavno sodišče presoja praviloma le veljavne predpise. Na podlagi prvega odstavka 47. člena ZUstS presoja predpise, ki v času vložitve pobude niso več veljali, če niso bile odpravljene posledice njihove neustavnosti oziroma nezakonitosti. Ustavno sodišče je v sklepu št. U-I-174/05 z dne 13. 12. 2007 (Uradni list RS, št. 122/07 in OdlUS XVI, 87) že pojasnilo, da se tudi v primerih, ko se s pobudo zahteva presoja ustavnosti in zakonitosti predpisa, ki je bodisi prenehal veljati že pred vložitvijo pobude bodisi po vložitvi pobude, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS. Pobudnik glede na razloge, navedene v sklepu št. U-I-174/05, ni izkazal, da bi na podlagi morebitne ugoditve pobudi lahko dosegel odpravo posledic zatrjevane protiustavnosti oziroma nezakonitosti Odloka/88 in Odloka/86. Ker pobudnik ni izkazal pravnega interesa oziroma pravovarstvene potrebe za presojo izpodbijanih predpisov, je Ustavno sodišče pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
Jože Tratnik
Predsednik